1956 október 23-án a CIA-t és az amerikai kormányzatot a ma ismeretes adatok szerint a több éves intenzív pszichológiai előkészítés dacára váratlanul érte a magyarországi forradalom tényleges kirobbanása. Emiatt az amerikai kormányzat, a különböző hatóságok reagálásai ellentmondásosak voltak és a forradalom 12 napja alatt azok is maradtak. Allen Dulles, a CIA igazgatója nem értett egyet a szervezeten belül kidolgozott beavatkozási tervekkel, és azokat nem is volt hajlandó a Nemzetbiztonsági Tanács elé terjeszteni. Egyidejűleg azonban Cord Meyer, a CIA lélektani hadviseléssel foglalkozó osztályának vezetője a SZER-t arra utasította, hogy bátorítsa a felkelőket. A forradalom alatt a rádió műsorai ezen is messze túllőttek. Borsányi Julián Bell ezredes néven például a partizánháború módszereire oktatta hallgatóságát, győzelemmel kecsegtetett, sőt a magyar reguláris hadsereget háborúra szólította fel a szovjetek ellen. Litteráti-Loótz Gyula Patkó Gyula néven a Molotov-koktél készítésére oktatta hallgatóságát.